SIRI บวก 3% เล็งกำไร Q4/64 ฟื้น ยอดโอน “คอนโดฯ-บ้าน” เพิ่ม หลังธปท. ผ่อน LTV กู้ 100%
SIRI บวก 3% เล็งกำไร Q4/64 ฟื้น! ยอดโอน “คอนโดฯ-บ้าน” เพิ่ม หลัง“ธปท.” ผ่อนคลายเกณฑ์ LTV ชั่วคราว หนุน และคาดผลประกอบการฟื้นตัวต่อจากไตรมาส 4/64 อันเนื่องจากฐานปี 64 ที่ผ่านมาต่ำ

3 ก.พ. 2565

ผู้สื่อข่าวรายงานว่าวันนี้ (3 ก.พ. 2565) ราคาหุ้น บริษัท แสนสิริ จำกัด (มหาชน) หรือ SIRI ณ เวลา 11:47 น. อยู่ที่ระดับ 1.37 บาท เพิ่มขึ้น 0.04 บาท หรือ 3.01% โดยทำจุดสูงสุดที่ 1.40 บาท และทำจุดต่ำสุดที่ 1.32 บาท ด้วยมูลค่าการซื้อขาย 785.47 ล้านบาท

บริษัทหลักทรัพย์ คิงส์ฟอร์ด จำกัด ระบุในบทวิเคราะห์ (28 ม.ค.2565) แม้ภาพรวมกลุ่มอสังหาฯ ยังคงได้แรงกดดันจากแนวโน้มดอกเบี้ยโลกขาขึ้นกดดัน อย่างไรก็ตามหลังจาก ธปท.ผ่อนคลายเกณฑ์ LTV ชั่วคราว โดยให้การกู้ซื้อหลังที่ 2 ที่มูลค่าต่ำกว่า 10 ล้านบาท สามารถกู้ได้จากเดิม 80- 90% เป็น 100% ของมูลค่า
ขณะที่สัญญาหลังที่ 3 จากเดิมไม่เกิน 70% สู่ 100%, ลดค่าโอน จาก 2% สู่ 0.01%, ค่าจดจํานอง 1% สู่ 0.01% รวมถึงมาตรการอื่น ๆ ทำให้ช่วยส่งเสริมโอกาสปิดการขายทั้งคอนโดและบ้านแนวราบ ขณะที่ผลประกอบการ SIRI คาดฟื้นตัวต่อจากไตรมาส 4/2564 อันเนื่องจากฐานปี 2564 ที่ผ่านมาต่ำ